
Gímszarvas (Cervus elaphus) bikák egyes korbecslési módszereinek értékelése

Munkámban a gímszarvas (Cervus elaphus L., 1758) korbecslésének jelentőségét, a trófeabírálat jogszabályi hátterét és a különböző korbecslési módszereket, ill. azok tesztelését mutattam be. Dolgozatom célkitűzése volt a Gemenc Zrt. hajósi vadászterületéről származó 18 gímbika mintáján elvégzett, zápfogak cementréteg-számlálásán alapuló saját korbecslésem és egyéb korbecslési adatok összehasonlítása, valamint egyes anatómiai képleteken felvehető méretek és az életkor változása között fennálló kapcsolat tanulmányozása.
A cementrétegek alapján becsült korok, ill. a trófeabírálaton és a vadászok által, valamint a Vadvilág Megőrzési Intézetben fényképek és az M3 fog kopottsága alapján adott korbecslések közti kapcsolatot regresszió- és korrelációanalízissel vizsgáltam. A foghézag és a rágófogsor hossza, az I1 és M3 fog paraméterei, valamint a kor között szintén vizsgáltam az összefüggés meglétét és erősségét (korreláció-elemzés), ill. azt, hogy az életkor miként befolyásolja az adott méreteket (regresszió-elemzés).
Az eredmények alapján saját cementzóna-számlálásom sem a trófeabírálat, sem a vadászok, sem a VMI munkatársának korbecsléseivel nem volt statisztikailag kimutatható kapcsolatban. Megállapítottam, hogy a foghézag és a rágófogsor hosszának mérése vagy az ezekből számított index nem alkalmas a korbecslési eljárásban való használatra. Az I1 fogak fogkorona magassága és teljes hossza, ezek aránya, ill. a két I1 fog koronáinak együttes szélessége a cementrétegek alapján végzett korbecsléssel statisztikailag igazolható lineáris kapcsolatban állt. Az M3 esetében sem az első, sem a második ív koronamagassága nem volt statisztikailag igazolható kapcsolatban a cementzónás korbecsléssel. Az M3 fotójáról becsült kor és a mért koronahosszak között szignifikáns, lineáris kapcsolat állt fenn.
A kapott eredmények tükrében javaslatokat tettem a cementréteg-számlálásnak a trófeabírálati rendszerbe való beépítésének lehetőségeivel, a módszer további kutatásokban való vizsgálatával, a fogcsiszolat-készítés folyamatának és alkalmazott gépeinek fejlesztésével, valamint a becsült kor és az állkapcsokon, ill. a fogakon mért paraméterek összefüggéseinek további tanulmányozásával kapcsolatban.



